b'\n_START_ARTICLE_\nSeiv\xc3\xa4shyppy\n_START_SECTION_\nHistoria\n_START_PARAGRAPH_\nJo antiikin kreikkalaisten, samoin kuin kelttien, tiedet\xc3\xa4\xc3\xa4n kilpailleen seiv\xc3\xa4shypyss\xc3\xa4, lis\xc3\xa4ksi kautta aikojen seiv\xc3\xa4shypyn periaatetta on k\xc3\xa4ytetty hyv\xc3\xa4ksi luonnonesteiden, kuten purojen, ojien ja aitojen ylitt\xc3\xa4miseen. My\xc3\xb6s esimerkiksi Englannin r\xc3\xa4meisill\xc3\xa4 seuduilla kerrotaan joka talossa olleen oma hyppyseiv\xc3\xa4s, jottei jokien ja purojen ylityksess\xc3\xa4 tarvinnut aina kiert\xc3\xa4\xc3\xa4 pitkienkin matkojen p\xc3\xa4\xc3\xa4ss\xc3\xa4 olleiden siltojen kautta._NEWLINE_Nykyaikaisen seiv\xc3\xa4shypyn alkuna voitaneen pit\xc3\xa4\xc3\xa4 Johann Christoph Friedrich GutsMuthsin ja Frederich L. Jahnin 1850 vuoden tiet\xc3\xa4mill\xc3\xa4 Saksassa kehitt\xc3\xa4mi\xc3\xa4 kuntoiluharjoitteita. Seiv\xc3\xa4shypyn tekniikka sellaisena kuin se nyky\xc3\xa4\xc3\xa4n suurin piirtein tunnetaan kehitettiin Yhdysvalloissa 1800-luvun lopulla.  _NEWLINE_Seiv\xc3\xa4shypyn alkuper\xc3\xa4isen, luonnollisen periaatteen mukainen pituussuuntainen hyppy ei koskaan saavuttanut suurta suosiota j\xc3\xa4rjest\xc3\xa4ytyneiss\xc3\xa4 urheilupiireiss\xc3\xa4, vaan tulosten mittaaminen korkeussuunnassa on aina ollut ainoa virallinen seiv\xc3\xa4shypyn kilpailumuoto._NEWLINE_Vaikka naisetkin ovat kautta aikain hyp\xc3\xa4nneet seiv\xc3\xa4st\xc3\xa4, naisten seiv\xc3\xa4shyppy otettiin arvokisaohjelmaan vasta 1990-luvun j\xc3\xa4lkipuoliskolla.\n_START_SECTION_\nNykyaika\n_START_PARAGRAPH_\nSeiv\xc3\xa4shyppysuoritus tapahtuu seuraavasti: hypp\xc3\xa4\xc3\xa4j\xc3\xa4 ottaa toisella k\xc3\xa4dell\xc3\xa4\xc3\xa4n my\xc3\xb6t\xc3\xa4otteella kiinni seip\xc3\xa4\xc3\xa4n toisesta p\xc3\xa4\xc3\xa4st\xc3\xa4, ja toisella vastaotteen seip\xc3\xa4\xc3\xa4st\xc3\xa4 itselleen parhaiten sopivalta et\xc3\xa4isyydelt\xc3\xa4 oikeaan k\xc3\xa4teens\xc3\xa4. Keskitytty\xc3\xa4\xc3\xa4n ja tuntiessaan itsens\xc3\xa4 valmiiksi suoritukseen h\xc3\xa4n ottaa, toisin kuin korkeushypyss\xc3\xa4, suoran vauhdin kohti rimaa, ty\xc3\xb6nt\xc3\xa4\xc3\xa4 seip\xc3\xa4\xc3\xa4n p\xc3\xa4\xc3\xa4n seiv\xc3\xa4smonttuun, ponnistaen l\xc3\xa4hes samanaikaisesti toisella jalallaan ilmaan ja taivutetun seip\xc3\xa4\xc3\xa4n avulla heilauttaa itsens\xc3\xa4 jalat edell\xc3\xa4 riman yli, jonka j\xc3\xa4lkeen putoaa pehme\xc3\xa4lle patjalle. Olennaista on hypp\xc3\xa4\xc3\xa4j\xc3\xa4n seip\xc3\xa4\xc3\xa4seen kohdistama kokonaisenergia, joka koostuu liike-energiasta ja lihasty\xc3\xb6st\xc3\xa4 seip\xc3\xa4\xc3\xa4n taivutus- ja oikenemisvaiheessa._NEWLINE_Aikojen saatossa on riman ylitykseen k\xc3\xa4ytetty my\xc3\xb6s muunlaisia keinoja, mm. seiv\xc3\xa4st\xc3\xa4 pitkin kiipe\xc3\xa4mist\xc3\xa4. Britanniassa 1800-luvun j\xc3\xa4lkipuoliskolla er\xc3\xa4s Tom Ray Ulverstonista, Lancashiresta kykeni pystysuoraan asetettua seiv\xc3\xa4st\xc3\xa4 pitkin kiipe\xc3\xa4m\xc3\xa4ll\xc3\xa4 ylitt\xc3\xa4m\xc3\xa4\xc3\xa4n muutamia metrej\xc3\xa4. Nykyisin hyppy hyl\xc3\xa4t\xc3\xa4\xc3\xa4n, mik\xc3\xa4li hypp\xc3\xa4\xc3\xa4j\xc3\xa4 siirt\xc3\xa4\xc3\xa4 yl\xc3\xa4k\xc3\xa4tens\xc3\xa4 otetta._NEWLINE_Seiv\xc3\xa4shypyss\xc3\xa4 hypp\xc3\xa4\xc3\xa4j\xc3\xa4 saa valita, mille et\xc3\xa4isyydelle rima seiv\xc3\xa4skuopasta asetetaan. Jos hypp\xc3\xa4\xc3\xa4j\xc3\xa4n k\xc3\xa4ytt\xc3\xa4m\xc3\xa4 seiv\xc3\xa4s pudottaa riman, suoritus hyl\xc3\xa4t\xc3\xa4\xc3\xa4n yli 13-vuotiaiden sarjoissa, vaikka hypp\xc3\xa4\xc3\xa4j\xc3\xa4 itse olisikin p\xc3\xa4\xc3\xa4ssyt yli. Toisaalta jos seiv\xc3\xa4s katkeaa kesken hypyn, kilpailija on oikeutettu uuteen yritykseen. Kolmen per\xc3\xa4tt\xc3\xa4isen ep\xc3\xa4onnistuneen hypyn j\xc3\xa4lkeen kilpailija ei saa en\xc3\xa4\xc3\xa4 jatkaa._NEWLINE_Ennen vanhaan hypp\xc3\xa4\xc3\xa4jien laskeutumisalustana k\xc3\xa4ytettiin sahanpuruja, ja hypp\xc3\xa4\xc3\xa4j\xc3\xa4 joutui tulemaan alas jalat edell\xc3\xa4. Nykyaikana k\xc3\xa4yt\xc3\xb6ss\xc3\xa4 on paksut, pehme\xc3\xa4t patjat, joita on sijoiteltu my\xc3\xb6s seiv\xc3\xa4skuopan sivuille loukkaantumisten v\xc3\xa4ltt\xc3\xa4miseksi.\n_START_SECTION_\nV\xc3\xa4lineet\n_START_PARAGRAPH_\nNykyaikana seip\xc3\xa4\xc3\xa4t valmistetaan lasikuidusta ja hiilikuidusta, kun aikaisemmin k\xc3\xa4ytettiin metalliputkia ja bambusta valmistettuja seip\xc3\xa4it\xc3\xa4._NEWLINE_Yleens\xc3\xa4 seip\xc3\xa4\xc3\xa4t tarkistetaan tehtaalla v\xc3\xa4\xc3\xa4nt\xc3\xa4m\xc3\xa4ll\xc3\xa4 ne t\xc3\xa4yteen 90 asteen kulmaan. T\xc3\xa4st\xc3\xa4 huolimatta on mahdollista, ett\xc3\xa4 seiv\xc3\xa4s katkeaa, esim. pitk\xc3\xa4n tauon j\xc3\xa4lkeen taivutettaessa tai jos siihen on osunut jokin isku taktisesti v\xc3\xa4\xc3\xa4r\xc3\xa4\xc3\xa4n paikkaan. Seip\xc3\xa4\xc3\xa4t on suunniteltu katkeamaan kolmeen osaan, mik\xc3\xa4 mahdollistaa turvallisimman tilanteen urheilijalle osien lent\xc3\xa4ess\xc3\xa4 poisp\xc3\xa4in h\xc3\xa4nest\xc3\xa4. Seip\xc3\xa4\xc3\xa4n materiaalia, pituutta tai paksuutta ei ole rajoitettu._NEWLINE_Seiv\xc3\xa4shypyss\xc3\xa4 k\xc3\xa4ytet\xc3\xa4\xc3\xa4n jalkineina yleens\xc3\xa4 piikkareita, jotta saataisiin mahdollisimman kova vaakasuora vauhti hyppyyn._NEWLINE_K\xc3\xa4siins\xc3\xa4 hypp\xc3\xa4\xc3\xa4j\xc3\xa4t hierovat ennen hyppy\xc3\xa4 joko k\xc3\xa4sien hikisyytt\xc3\xa4 est\xc3\xa4v\xc3\xa4\xc3\xa4 magnesiumjauhetta tai jotain tahmeaa ainetta, kuten pihkaa.\n_START_SECTION_\nMaailmanenn\xc3\xa4tykset\n_START_PARAGRAPH_\nVuoden 1998 j\xc3\xa4lkeen IAAF ei ole erotellut sis\xc3\xa4- ja ulkoratojen maailmanenn\xc3\xa4tyksi\xc3\xa4 sen j\xc3\xa4lkeen hyp\xc3\xa4ttyjen tulosten kohdalla.'